REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

 Broj 06-2/66-25

29. maj 2025. godine

Beograd

Z A P I S N I K

9. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 29. MAJA 2025. GODINE

Sednica je počela u 12.00 časova.

 Sednicom je predsedavao Uglješa Marković, predsednik Odbora.

 Sednici su prisustvovali članovi Odbora: Tomislav Janković, Dragan Jovanović, Branislav Josifović, Miroslav Kondić, Jasmina Karanac, Robert Kozma, dr Tatjana Marković Topalović, Miroslav Petrašinović, Mila Popović, Vesna Savović Petković, Staša Stojanović, Nenad Filipović i Dalibor Šćekić.

Sednici Odbora je prisustvovao zamenik člana Odbora: Branko Pavlović (zamenik Dragana Stanojevića).

 Sednici nisu prisustvovavali članovi Odbora: Predrag Marsenić, Đorđe Stanković, , niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Miloš Adamović, državni sekretar, Vojkan Tomić, sekretar ministarstva, kao i Predrag Matović, Milica Negić, Miroslav Alempić, Dušan Radonjić, Milomir Đurović, Aleksandar Banjac, v.d.pomoćnici ministra.

Odbor je, većinom glasova (13 „za“, 2 „nije glasao“), u skladu sa predlogom predsednika Odbora usvojio sledeći

**D n e v n i r e d :**

1.Razmatranje Informacije o radu Ministarstva građevinarstva, saobraćaja i infrastrukture, za period april - jun 2024. godine (broj 02-1723/24-4 od 4. novembra 2024. godine);

2. Razmatranje Informacije o radu Ministarstva građevinarstva, saobraćaja i infrastrukture, za period jul - septembar 2024. godine (broj 02-1723/24-5 od 22. januara 2025. godine);

3. Razmatranje Informacije o radu Ministarstva građevinarstva, saobraćaja i infrastrukture, za period oktobar - decembar 2024. godine (broj 02-1723/24-9 od 7. aprila 2025. godine).

Pre prelaska na rad po utvrđenom dnevnom redu Odbor je većinom glasova (13 „za“, 2 „nije glasao“) usvojio zapisnik Osme sednice Odbora, održane 3.marta 2025.godine, uz napomenu da se ispravi greška u prezimenu jednog narodnog poslanika koja je tehničke prirode.

Pre prelaska na razmatranje utvrđenog dnevnog reda, predsednik Odbora je predložio da se obavi zajednički pretres o predloženim tačkama dnevnog reda, a da se glasa o svakoj tački pojedinačno. Odbor je većinom glasova (13 „za“, 2 „nije glasao“) usvojio predlog.

Prva, druga i treća tačka dnevnog reda:

1. Razmatranje Informacije o radu Ministarstva građevinarstva, saobraćaja i infrastrukture, za period april - jun 2024. godine
2. Razmatranje Informacije o radu Ministarstva građevinarstva, saobraćaja i infrastrukture,za period jul - septembar 2024. godine
3. Razmatranje Informacije o radu Ministarstva građevinarstva, saobraćaja i infrastrukture, za period oktobar - decembar 2024. godine

 U uvodnom izlaganju,Vojkan Tomić, sekretar Ministarstva građevinarstva, saobraćaja i infrastrukture, je istakao da je u oblasti građevinskih dozvola i lokacijskih uslova izdato 187 građevinskih dozvola, i 308 lokacijskih uslova. Poređenja radi, ukupno za 2024. godinu izdato je 268 građevinskih dozvola, ukupne vrednosti građevinskih dozvola su oko 338 milijardi dinara. Istaknuto je, da je održano 16. sednica Republičke revizione komisije gde je revidirano 109 projekata, i ti projekti su prihvaćeni. U oblasti ozakonjenja, bilo je ukupno 56 zahteva za ozakonjenje, a doneto je 13 rešenja o ozakonjenju objekata. Što se tiče segmenta izdavanja tzv. velikih licenci u oblasti izdavanja Rešenja o utvrđivanju ispunjenosti uslova za izdavanje licenci za izradu tehničke dokumentacije iz nadležnosti Autonomne Pokrajine Vojvodine, održano je 14. sednica Komisije i doneto je 285 Rešenja o utvrđivanju ispunjenosti uslova za izdavanje licenci. Što se tiče ličnih licenci, održano je ukupno 33. sednice Komisije i izdato je 122 zahteva i 16 rešenja je doneto u odbacivanju zbog nepotpunih prijava.

U Sektoru za komunalne delatnosti, stambenu i arhitektonsku politiku, energetsku efikasnost i građevinske proizvode, navodi se da je prošle godine donet Zakon o izmenama i dopunama Zakona o komunalnoj delatnosti, zatim da je donet Pravilnik o izmeni Pravilnika sa spiskom srpskih standarda, i da je za primenu 40 naših srpskih standarda usvojeno ovim Pravilnikom i da stupaju na snagu od 1.januara 2027. godine. Takođe, donet je Pravilnik o izmenama i dopunama Pravilnika o tehničkim zahtevima za beton. Što se tiče ostalih aktivnosti vezane za ovaj sektor, posebno se ističu dobri rezultati koji su vezani za energetsku efikasnost i naglašava se da je ukupno verifikovano u toku godine 3.355 energetskih pasoša u Centralnom registru energetskih pasoša. Takođe, navodi se da je izdato 13 Rešenja o ispunjenosti uslova za izdavanje sertifikata o energetskim svojstvima zgrade.

U Sektoru za prostorno planiranje i urbanizam, u izveštajnom periodu za 2024. godinu, doneto je 7 Odluka o izradi prostornih planova u području posebne namene, doneto je 10 Uredbi o utvrđivanju prostornih planova u području posebne namene, utvrđeno je 53 Rešenja o obrazovanju Komisije za sprovođenje postupka stručne kontrole nacrta prostornih planova područja posebnih namena. Izvršena je kontrola planskih osnova u pogledu ispunjenosti za utvrđivanje javnog interesa za eksproprijaciju nepokretnosti, od toga je doneto 307, veći broj je za objekte od lokalnog značaja a to je 275, i 32 predloga za objekte od značaja za Republiku Srbiju.

U Sektoru za železnice i intermodalni transport, radovi na pruzi Beograd-Novi Sad-Subotica, državna granica u dužini 108,1 kilometar, počeli su u novembru 2021. godine. Planirani rok za završetak radova je bio u 2025. godini, a puštanje pruge u rad je predviđen nakon završetka radova 2025. godine. Testiranje pruge je vršeno u periodu 23. septembar - 11. oktobar 2024. godine. Zbog potpune obustave železničkog saobraćaja između Novog Sada i Subotice, vozovi saobraćaju alternativnim pravcima. Usled obrušavanja nadstrešnice na železničkoj stanici Novi Sad 1. novembra 2024. godine obustavljeni su radovi na projektu. Istražni postupak povodom ovog događaja je u toku i vodi se u Višem javnom tužilaštvu u Novom Sadu. Dana 2. novembra 2024. godine doneto je Rešenje o zatvaranju gradilišta na kojima su se izvodili radovi na rekonstrukciji, adaptaciji i dogradnji objekata stanične zgrade u Novom Sadu, deonica pruga Novi Sad – Subotica - državna granica Kelebija. Na sajtu Vlade Republike Srbije i na sajtu Ministarstva građevinarstva, saobraćaja i infrastrukture nalaze se dokumenti koji se odnose na rekonstrukciju Železničke stanice u Novom Sadu. Do daljnjeg saobraćaj vozova na relaciji Beograd - Novi Sad - Beograd Centar, odvija se do i od stanice Petrovaradin. Otpočelo se sa izgradnjom pruge Zemun polje - Aerodrom „Nikola Tesla“ - Nacionalni stadion, radovi su počeli u avgustu 2024. godine, i predviđaju izgradnju nove dvokoločasne pruge dužine 18,3 km, sa brzinom 120 km/sat. Konkretna pruga će obuhvatiti 2 stanice : Zemun polje i Nacionalni stadion, kao i 3 stajališta - Singidunum, Aerodrom i Surčin. Završetak izgradnje pomenute pruge se očekuje do kraja 2026. godine. U okviru ovog projekta predviđena je izgradnja kompletne Železničke stanice Novi Beograd, čiji završetak se takođe očekuje do kraja 2026.godine.

U Sektoru za drumski transport, puteve i bezbednost saobraćaja, donete su 2 Uredbe, a to je Uredba o izmenama i dopunama Uredbe o raspodeli stranih dozvola za međunarodni prevoz tereta u drumskom saobraćaju i Uredba o upotrebi struganog asfalta prilikom rekonstrukcije i rehabilitacije javnog puta. Pored toga, doneto je 43 zaključka,4 rešenja i 20 raznih pravilnika. Navodi da je 869 licenci izdato za javni prevoz tereta u drumskom saobraćaju, da je 7884 izvoda izdato za javni prevoz tereta, da je 569 licenci izdato za javni prevoz putnika u drumskom saobraćaju, da je 1863 izvoda izdato za javni prevoz putnika, da je 341 sertifikata izdato za lica koja su odgovorna za prevoz tereta, da je 29 sertifikata izdato za lica odgovorna za prevoz putnika, da je 238 pozitivnih rešenja izdato o dodeli subvencija nabavke novih putničkih vozila u taksi prevozu.

U Sektoru za vodni saobraćaj i bezbednost plovidbe, usvojena su 2 strateška dokumenta i 2 akta-uredba i pravilnik. Doneta su 3 Rešenja za odobrenje za upravljanje stranom brodu u državnim vodnim putevima Republike Srbije. Uprava za utvrđivanje sposobnosti brodova izvršila je skoro 1939 pregleda u predmetnom periodu plutajućih i plovnih objekata u Republici Srbiji.

U izveštajnom periodu u Sektoru za vazdušni saobraćaj i transport opasne robe, usvojen je Nacrt zakona o potvrđivanju Sporazuma između saveta ministara Bosne i Hercegovine, Vlade Republike Bugarske, Vlade Republike Hrvatske, Vlade Mađarske, Vlade Republike Srbije, Vlade Republike Severne Makedonije, Vlade Crne Gore, Vlade Slovačke Republike i Vlade Republike Slovenije o saradnji i koordinaciji traganju i spasavanju u vazduhoplovstvu, na sednici Vlade 3. oktobra 2024. godine. Donet je Nacrt zakona o izmenama i dopunama Zakona o istraživanju nesreća u vazdušnom, železničkom i vodnom saobraćaju. Što se tiče aktivnosti vazdušnog saobraćaja i nadležnosti predmetnog sektora, što se tiče Aerodroma Nikola Tesla naglašava se da je u predmetnom periodu otvoreno 12 novih izlaza za ukrcavanje putnika u vazduhoplove. U prethodnom periodu otvoreno je 1500 parking mesta, i 750 parking mesta ispred Terminala. Ukupan broj opsluženih putnika u 2024. godini je 8.367.931 i čini rast od 5,34% u odnosu na 2023. godinu. Ukupna količina transportovane robe ima rast od 21%. Što se tiče kontrole leta, ukupan broj obrađenih letova koje su u nadležnosti kontrole leta u 2024. godini iznosi 975.577, što je rast od 9,5% na prethodni period. Što se tiče kompanije Er Srbija, avio-kompanija je imala 47.022 leta što predstavlja povećanje od 4%.

U Odseku za transport opasne robe, održano je 32 ispita, prilikom čega je 1254 kandidata prošlo obuku. U Sektoru za inspekcijski nadzor, obavljeno je 8298 inspekcijskih nadzora.

Odsek za evropske integracije u oblasti građevinarstva i saobraćajne infrastrukture u posmatranom periodu pripremio je predlog za Godišnji izveštaj o napretku Republike Srbije za 2024. godinu, za poglavlje 14 - Transportna politika, i poglavlje 21 - Transevropske mreže. Posebno se ističe učestvovanje na Forumu novog koridora Evropske Unije: Zapadni Balkan - Istočni Mediteran, a koji je održan 20. novembra 2024. godine u Briselu.

U Sektoru za finansije, pripremljeni su izveštaji za državnu reviziju za 2023. godinu, pripremljen je budžet, praćena je upotreba sredstava tekuće budžetske rezerve.

U Odeljenju za pravne i kadrovske poslove obrađeno je ukupno 33 Nacrta ugovora, sporazuma, odluka, 104 ovlašćenja, 18 rešenja. Pripremljeno je 38 odgovora na pitanja narodnih poslanika, sprovedeno je više javnih konkursa u 2024.godini, ukupno za popunjavanje 102 radna mesta.

Odeljenje javnih nabavki ima ukupno 52 postupka, što okvirnih sporazuma, što ugovora i aneksa.

U diskusiji su učestvovali narodni poslanici: Robert Kozma, Mila Popović, Branislav Josifović, Dragan Jovanović, dr Tatjana Marković Topalović, Branko Pavlović, Tomislav Janković, predstavnici Ministarstva građevinarstva, saobraćaja i infrastrukture: Vojkan Tomić, v.d. sekretar ministarstva, Milomir Đurović, v.d. pomoćnik ministra, Miroslav Alempić, v.d. pomoćnik ministra i Dušan Radonjić, v.d. pomoćnik ministra.

U skladu sa članom 229. Poslovnika, Odbor je razmotrio Informaciju o radu Ministarstva građevinarstva, saobraćaja i infrastrukture, za period april - jun 2024. godine i većinom glasova (10 „za“, 3 „nije glasao“), odlučio da je prihvati.

U skladu sa članom 229. Poslovnika, Odbor je razmotrio Informaciju o radu Ministarstva građevinarstva, saobraćaja i infrastrukture, za period jul - septembar 2024. godine i većinom glasova (10 „za“, 2 „nije glasao“), odlučio da je prihvati.

U skladu sa članom 229. Poslovnika, Odbor je razmotrio Informaciju o radu Ministarstva građevinarstva, saobraćaja i infrastrukture, za period oktobar - decembar 2024. godine i većinom glasova (10 „za“, 2 „nije glasao“), odlučio da je prihvati.

 Sednica je zaključena u 14.02 časova.

Sednica je prenošena u live stream-u i tonski snimana, a video zapis se nalazi na internet stranici Narodne skupštine,

 SEKRETAR ODBORA PREDSEDNIK ODBORA

 Radomir Jovanović Uglješa Marković